Lauri Aus

Lauri Aus (4. november 1970 Tartu – 20. juuli 2003 Matjama) oli eesti jalgrattur.

Aus esindas Eestit kolmedel olümpiamängudel ja viitel maailmameistrivõistlustel. Ta pani aluse CFC Spordiklubile.Spordikoolituse ja -Teabe Sihtasutus

Elulugu
Rattatreeninguid alustas Lauri Aus 11-aastaselt Jõgevamaal Luual Kalev Raudsepa käe all. Tööka noormehe areng ei olnud kiire, ent järjepidev. Juunioride klassis mahtus Lauri juba kindlalt Eesti paremikku ja 1990. aastal pääses ta täiskasvanute koondisse. Kaks hooaega hiljem Barcelona olümpiamängude grupisõidurajal tegi Lauri Aus teoks selle, mida pole suutnud ükski teine Eesti rattur ei varem ega hiljem. Võitjast Fabio Casartellist 34 sekundit hiljem finišeerunud peagrupis suutis 21-aastasest eestlasest kiirem olla vaid sakslane Erik Zabel. Kaks hooaega pärast Barcelona olümpiat sõitis Aus Prantsusmaa amatöörklubides, enne kui tekkis võimalus siirduda elukutseliseks.

Aastatel 1995–2003 oli ta elukutseline jalgrattur.

20. juulil 2003 tegi Aus trenni Aovere–Kallaste–Omedu maanteel. 11. kilomeetril sõitis talle Opel Asconaga tagant otsa purjus Uljan Remets. Aus suri teel haiglasse. Politsei tuvastas Remetsil 2,43-promillise joobe.Õhtuleht

Lauri Aus on maetud Tartu Raadi kalmistule.

Saavutused
Lauri Aus oli 10-kordne Eesti meister. 1992. aasta suveolümpiamängudel Barcelonas sai ta grupisõidus 5. koha, 2000. aasta suveolümpiamängudel Sydneys eraldistardis 32. koha. 1997. aastal sõitis ta Eesti värvides esimesena lõpuni Tour de France'i.Spordiklubi CFC

 Meeskonnad 
1995–1996 Mutuelle de Seine Marne 
1997–1999 Casino-Ag2r Prévoyance (nüüd Ag2r La Mondiale)
2000–2003 Ag2r Prévoyance (nüüd Ag2r La Mondiale)

 Tunnustus 

 2004 Eesti Vabariigi spordipreemia (postuumselt, elutööpreemia - silmapaistvate saavutuste eest tippjalgratturina)

 Mälestuse jäädvustamine 
Lauri Ausi mälestuseks korraldatakse alates aastast 2004 võistlust Lauri Ausi Memoriaal.

Viited

Kirjandus
 Tiit Lääne. Katkenud võidusõit : profirattur Lauri Ausi lugu. [Tallinn] : Lauri Ausi nimeline Fond, 2005. – 143 lk. ISBN 9789949132942

 Välislingid 
 Pilt

 http://maximagp.ee/
 http://www.cfc.ee/



Kategooria:Eesti jalgratturid
Kategooria:Eesti 1992. aasta suveolümpiamängudel
Kategooria:Vana-Jaani kalmistule maetud
Kategooria:Sündinud 1970
Kategooria:Surnud 2003